Document ID: 32014D0085

KOMISJONI OTSUS,
13. veebruar 2014,
milles käsitletakse vaske sisaldavate biotsiidide turuleviimist olulise kasutuse eesmärgil
(teatavaks tehtud numbri C(2014) 718 all)
(Ainult hispaania-, hollandi-, inglis- ja poolakeelne tekst on autentsed)
(2014/85/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse komisjoni 4. detsembri 2007. aasta määrust (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta, (1) eelkõige selle artikli 5 lõiget 3,
ning arvestades järgmist:
(1)
Vastavalt komisjoni 7. septembri 2000. aasta määruse (EÜ) nr 1896/2000 (Euroopa Parlamendi ja nõukogu biotsiide käsitleva direktiivi 98/8/EÜ artikli 16 lõikes 2 osutatud programmi esimese etapi kohta) (2) artiklile 4 teatati vase kasutamisest muu hulgas tooteliikide 2, 5 ja 11 puhul, mis on määratletud Euroopa Parlamendi ja nõukogu 16. veebruari 1998. aasta direktiivi 98/8/EÜ (mis käsitleb biotsiidide turuleviimist) (3) V lisas.
(2)
Vase lisamise kohta direktiivi 98/8/EÜ I, IA või IB lisasse ei ole ühekski asjakohaseks tähtajaks esitatud täielikku toimikut. Vastavalt komisjoni 9. veebruari 2012. aasta otsusele 2012/78/EL, milles käsitletakse teatavate ainete kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA ja IB lisasse (4) ja mida tuleb tõlgendada koos määruse (EÜ) nr 1451/2007 artikli 4 lõikega 2, ei lasta vaske tooteliikides 2, 5 ja 11 kasutamiseks enam turule alates 1. veebruarist 2013.
(3)
Ühendkuningriik, Hispaania, Madalmaad ja Poola on vastavalt määruse (EÜ) nr 1451/2007 artiklile 5 esitanud komisjonile eraldi taotlused, et saada luba vaske sisaldavate biotsiidide turuleviimiseks kasutusalade puhul, mille kohta on käesoleva otsuse lisas märgitud „Jah”.
(4)
Komisjon tegi taotlused elektroonilisel teel üldsusele kättesaadavaks. Komisjonile laekus märkusi ning need tehti üldsusele kättesaadavaks.
(5)
Taotlustest selgub, et bakteri Legionella levikut seostatakse eelkõige vee (näiteks joogivesi, pesuvesi, dušivesi ja tornjahutite vesi) kasutamisega. Lisaks selgub, et Legionella võib olla surmav, eelkõige haavatavate rühmade, näiteks haigla patsientide jaoks. Taotluste kohaselt on Legionella tõrje jaoks sobiva süsteemi valimine keeruline ja sõltub paljudest parameetritest nagu süsteemi projekt, vanus, keerukus ja vee keemiline koostis.
(6)
Mõnest taotlusest nähtub ka, et vaske sisaldavaid biotsiide kasutatakse organismide kasvu takistamiseks avamere nafta- ja gaasiplatvormide peamises vee sisselaskekohas, kus selle kasutamine on oluline, et mitte tõkestada sellise vee sisselaskekohta, mida kasutatakse muu hulgas töötlemiseks, joogi- ja pesuvee saamiseks ning tuletõrjeveena, kuna sellise sisselaskekoha tõkestamine võib olla käitise töötajate tervise ja ohutuse seisukohast eluohtlik.
(7)
Mõnes avaliku arutelu käigus esitatud märkuses on viidatud veevärgi desinfitseerimise alternatiivsetele meetoditele. Taotluse esitanud liikmesriigid aga väidavad, et nende territooriumil on vaja piisavat hulka tehniliselt ja majanduslikult teostatavaid alternatiive Legionella tõrjeks ning et vajaduse korral on vaja vähendada avamererajatiste peamise vee sisselaskekoha tõkestamise riski. Seda on mõnes avalikus arutelus kinnitanud ka kõnealuste toodete kasutajad, näiteks haiglad.
(8)
Seetõttu on tõenäoline, et kui nendes liikmesriikides ei lubata kasutada vaske kõnealustes toodetes Legionella tõrjeks või vajaduse korral avamere nafta- ja gaasiplatvormide vee sisselaskekohtades organismide kasvu ärahoidmiseks, kujutaks see endast tõsist ohtu inimeste tervisele. Seepärast on taotletud erandid olulise kasutuse eesmärgil praegu vajalikud.
(9)
Kui aga täielikku taotlust vase kasutamise heakskiitmiseks asjaomaste tooteliikide puhul ei esitata põhjendamatu viivituseta, peaksid vaske sisaldavate biotsiidide kasutajad rakendama Legionella tõrjeks või organismide kasvu ärahoidmiseks alternatiivseid meetodeid. Seepärast on asjakohane nõuda, et sellisel juhul teavitataks kõnealuste liikmesriikide kasutajaid aktiivselt ja õigeaegselt, mis võimaldaks neil tagada, et need alternatiivsed meetodid on kasutusele võetud enne, kui vaske sisaldavad biotsiidid tuleb turult kõrvaldada,
ON VASTU VÕTNUD KÄESOLEVA OTSUSE:
Artikkel 1
1. Ühendkuningriik, Hispaania, Madalmaad ja Poola võivad määruse (EÜ) nr 1451/2007 artikli 5 lõikes 3 sätestatud tingimustel lubada vaske sisaldavate biotsiidide turuleviimist (EÜ nr 231-159-6; CAS nr 7440-50-8) käesoleva otsuse lisas nimetatud kasutusalade puhul.
2. Kui on esitatud toimikud vase kasutamise heakskiitmise kohta selleks kasutuseks asjakohastes tooteliikides ning hindav liikmesriik on need toimikud hiljemalt 31. detsembriks 2014 täielikuks tunnistanud, võivad Ühendkuningriik, Hispaania, Madalamaad ja Poola jätkuvalt lubada turuleviimist kuni määruse (EL) nr 528/2012 artiklis 89 sätestatud tähtaegadeni juhtudel, kui aine kas on või ei ole heaks kiidetud.
3. Muudel kui lõikes 2 sätestatud juhtudel võivad Ühendkuningriik, Hispaania, Madalmaad ja Poola jätkuvalt lubada turuleviimist kuni 31. detsembrini 2017, tingimusel et kõnealused liikmesriigid tagavad alates 1. jaanuarist 2015, et kasutajaid teavitatakse aktiivselt sellest, et koheselt on vaja tõhusalt rakendada alternatiivseid meetodeid asjaomaste eesmärkide saavutamiseks.
Artikkel 2
Käesolev otsus on adresseeritud Suurbritannia ja Põhja-Iiri Ühendkuningriigile, Hispaania Kuningriigile, Madalmaade Kuningriigile ja Poola Vabariigile.
Brüssel, 13. veebruar 2014

Labels: 1
20
0
3
15